《真州准提庵老梅行》
清代·曾燠

白沙江村有老梅，百年劫灰余枯荄。春风一夜忽鼓动，玉笋旁迸千枝开。

天地有心试冰雪，龙蛇偶蛰惊霆雷。今人争绕月观树，往日谁踏僧廊苔。

廿四桥边万花海，我无暇去翻远来。名姿往往寄幽独，相赏故不从尘埃。

疑是仙人萼绿降，返魂自得真香催。惜无酒酹花前杯，参横月落人空回。

作者简介：（1759—1830）江西南城人，字庶蕃，号宾谷。乾隆四十六进士，历任户部主事、两淮盐运使、贵州巡抚。工诗文。有《赏雨茅屋集》，又辑《江西诗征》及《骈体正宗》。